*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 5ης Ιουνίου 1989

για τη θέσπιση κοινοτικού προγράμματος δράσης για τη βελτίωση της αποτελεσματικότητας κατά τη χρήση της ηλεκτρικής ενέργειας

(89/364/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι, στο ψήφισμά του της 15ης Ιανουαρίου 1985 για τη βελτίωση των προγραμμάτων εξοικονόμησης ενέργειας των κρατών μελών (4), το Συμβούλιο κάλεσε τα κράτη μέλη να συνεχίσουν και, ενδεχομένως, να εντείνουν τις προσπάθειές τους να προωθήσουν την ορθολογικότερη χρησιμοποίηση της ενέργειας χάρη στην οριστικοποίηση ολοκληρωμένων πολιτικών εξοικονόμησης ενέργειας·

ότι, στο ψήφισμά του της 16ης Σεπτεμβρίου 1986 για τους νέους στόχους της κοινοτικής ενεργειακής πολιτικής για το 1995 και τη σύγκλιση των πολιτικών των κρατών μελών (5), το Συμβούλιο συμφώνησε να θεσπίσει μια σθεναρή πολιτική για την εξοικονόμηση της ενέργειας·

ότι η παραγωγή ηλεκτρικής ενέργειας καλύπτει άνω του 35 % της συνολικής κοινοτικής κατανάλωσης πρωτογενούς ενέργειας, η δε κατανάλωση ηλεκτρικής ενέργειας αντιστοιχεί σε περισσότερο από 17 % της τελικής συνολικής κατανάλωσης ενέργειας·

ότι η αποτελεσματικότερη χρησιμοποίηση της ηλεκτρικής ενέργειας θα επιτρέψει εξοικονόμηση της κατανάλωσης πρωτογενούς ενέργειας και των επενδύσεων για δυναμικό παραγωγής ηλεκτρικής ενέργειας, μειωμένο επίπεδο εκπομπών και χαμηλό κόστος ηλεκτρικής ενέργειας για τον καταναλωτή·

ότι υπάρχουν σημαντικές δυνατότητες για να βελτιωθεί η απόδοση της ηλεκτρικής ενέργειας και ότι η εκμετάλλευση των δυνατοτήτων αυτών απαιτεί την εφαρμογή ειδικών δράσεων·

ότι η εξοικονόμηση ενέργειας έχει ως άμεση συνέπεια την εξοικονόμηση μη ανανεώσιμων πρώτων υλών, με αποτέλεσμα μικρότερη ρύπανση του περιβάλλοντος, και ότι η εξοικονόμηση αυτή ανταποκρίνεται στις επιταγές του άρθρου 130 Π παράγραφος 1 της συνθήκης·

ότι, για να βελτιωθεί η αποτελεσματικότητα της χρησιμοποίησης της ηλεκτρικής ενέργειας, οι καταναλωτές πρέπει να ενθαρρυνθούν να χρησιμοποιούν ηλεκτρικές συσκευές και εξοπλισμό υψηλής απόδοσης, και ότι πρέπει να βελτιωθεί περισσότερο η αποδοτικότητα των ηλεκτρικών συσκευών, εξοπλισμών και διαδικασιών·

ότι η επίτευξη των στόχων αυτών απαιτεί τη θέσπιση ενός κοινοτικού προγράμματος δράσης και ότι η συνθήκη δεν προβλέπει, για το σκοπό αυτό, άλλες εξουσίες δράσης εκτός από εκείνες του άρθρου 235·

ότι ένα τέτοιο κοινοτικό πρόγραμμα δράσης συμπληρώνει τις άλλες δράσεις που διεξάγονται στο γενικό πλαίσιο της εξοικονόμησης ενέργειας·

ότι το κοινοτικό πρόγραμμα δράσης δεν αφορά μόνον την Επιτροπή και τις κυβερνήσεις των κρατών μελών, αλλά και άλλα ενδιαφερόμενα μέρη του τομέα της ηλεκτρικής ενέργειας, και ιδίως τις επιχειρήσεις διανομής ηλεκτρικής ενέργειας, τους κατασκευαστές ηλεκτρικού εξοπλισμού, τις οργανώσεις καταναλωτών ηλεκτρικής ενέργειας καθώς και τις επαγγελματικές οργανώσεις,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Θεσπίζεται κοινοτικό πρόγραμμα δράσης για τη βελτίωση της αποτελεσματικότητας κατά τη χρήση της ηλεκτρικής ενέργειας, το οποίο στο εξής αποκαλείται «πρόγραμμα».

2. Το πρόγραμμα έχει ως διπλό στόχο, εφόσον δικαιολογείται από τεχνική και, μακροχρονίως, οικονομική άποψη:

- την άσκηση επιρροής στους καταναλωτές ηλεκτρικής ενέργειας προκειμένου να χρησιμοποιούν ηλεκτρικές συσκευές και εξοπλισμό υψηλής απόδοσης σύμφωνα με τον πλέον αποτελεσματικό τρόπο χρησιμοποίησης και

- την ενθάρρυνση μιας περαιτέρω βελτίωσης της αποτελεσματικότητας των ηλεκτρικών συσκευών και εξοπλισμού, καθώς και των διαδικασιών που βασίζονται στην ηλεκτρική ενέργεια.

Άρθρο 2

1. Οι δραστηριότητες που δύνανται να διεξαχθούν βάσει του προγράμματος, ανακεφαλαιώνονται στο παράρτημα.

2. Η διεξαγωγή όλων αυτών των δραστηριοτήτων ή μερικών εξ αυτών εξαρτάται από την ειδική κατάσταση κάθε κράτους μέλους σε σχέση με τον επιδιωκόμενο κοινοτικό στόχο, όπως αυτός καθορίζεται στο άρθρο 1.

Άρθρο 3

Κάθε κράτος μέλος, στα πλαίσια της διαχείρισης και της εκτέλεσης των μέτρων που λαμβάνονται κατ' εφαρμογή του προγράμματος στο έδαφός του, ορίζει έναν οργανισμό που θα συστήνει και θα συντονίζει την εφαρμογή των δράσεων που πρέπει να διεξάγονται για την εκτέλεση του προγράμματος, σε συνεργασία με τα ενδιαφερόμενα μέρη. Εν ανάγκη, τα κράτη μέλη ιδρύουν τέτοιους οργανισμούς.

Άρθρο 4

1. Η Επιτροπή εξασφαλίζει:

α) το συντονισμό, σε κοινοτικό επίπεδο:

- των δράσεων που διεξάγονται στα πλαίσια του προγράμματος, σε συνδυασμό, ενδεχομένως, με άλλα υφιστάμενα προγράμματα,

- της ανταλλαγής πληροφοριών και εμπειριών·

β) την παρακολούθηση της προόδου και των αποτελεσμάτων του προγράμματος.

2. Στα πλαίσια αυτά, η Επιτροπή είναι υπεύθυνη για την υποστήριξη της διαχείρισης του προγράμματος, καθώς και για τη διαχείριση των μέτρων που λαμβάνει η ίδια για την εφαρμογή του.

3. Η Επιτροπή υποβάλλει, σε τακτικά διαστήματα, έκθεση προς το Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή για την πρόοδο του προγράμματος και, ενδεχομένως, για τις συμπληρωματικές πρωτοβουλίες που σκοπεύει να προτείνει για την υλοποίηση των στόχων αυτού. Η πρώτη έκθεση θα υποβληθεί το αργότερο δεκαοκτώ μήνες μετά την ημερομηνία κατά την οποία θα αρχίσει να παράγει αποτελέσματα η παρούσα απόφαση, και, οι επόμενες εκθέσεις, κατά διαστήματα που δεν θα υπερβαίνουν τους δεκαοκτώ μήνες.

Άρθρο 5

Η Επιτροπή επικουρείται από μια συμβουλευτική επιτροπή την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

Ο αντιπρόσωπος της Επιτροπής υποβάλλει στην εν λόγω συμβουλευτική επιτροπή σχέδιο των μέτρων που πρέπει να ληφθούν. Η συμβουλευτική επιτροπή διατυπώνει τη γνώμη της για το σχέδιο αυτό, σε προθεσμία που μπορεί να ορίζει ο πρόεδρος ανάλογα με τον επείγοντα χαρακτήρα του θέματος και, αν χρειασθεί, προβαίνει σε ψηφοφορία.

Η γνώμη καταχωρείται στα πρακτικά. Επιπλέον, κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά αυτά.

Η Επιτροπή λαμβάνει ιδιαίτερα υπόψη της τη γνώμη της συμβουλευτικής επιτροπής και την ενημερώνει για τον τρόπο με τον οποίο έλαβε υπόψη της τη γνώμη αυτή.

Άρθρο 6

Σε περίπτωση που η επίτευξη των στόχων του προγράμματος απαιτεί συμπληρωματικές κοινοτικές δραστηριότητες, η Επιτροπή υποβάλλει στο Συμβούλιο σχετική πρόταση, σύμφωνα με τις διατάξεις της συνθήκης.

Άρθρο 7

Πριν από την πάροδο τριετίας, το πρόγραμμα και η διαδικασίες που θεσπίστηκαν για την εφαρμογή του επανεξετάζονται, με βάση έκθεση της Επιτροπής, προκειμένου να εξετασθεί η αποτελεσματικότητά τους και το ενδεχόμενο βελτιώσεώς τους.

Άρθρο 8

Τα κράτη μέλη θέτουν σε ισχύ τις αναγκαίες διατάξεις για να συμμορφωθούν προς την παρούσα απόφαση εντός εννέα μηνών, το αργότερο, από την έκδοσή της. Ενημερώνουν αμέσως την Επιτροπή περί αυτού.

Άρθρο 9

Η παρούσα απόφαση απευθύνεται στα κράτη μέλη.

Λουξεμβούργο, 5 Ιουνίου 1989.

Για το Συμβούλιο

Ο Πρόεδρος

J. BARRIONUEVO PENA

(1) ΕΕ αριθ. C 307 της 2. 12. 1988, σ. 6.

(2) ΕΕ αριθ. C 96 της 17. 4. 1989.

(3) ΕΕ αριθ. C 139 της 5. 6. 1989, σ. 1.

(4) ΕΕ αριθ. C 20 της 22. 1. 1985, σ. 1.

(5) ΕΕ αριθ. C 241 της 25. 9. 1986, σ. 1.

ΠΑΡΑΡΤΗΜΑ

Ανακεφαλαίωση των δραστηριοτήτων οι οποίες ενδέχεται να διεξαχθούν στα πλαίσια του κοινοτικού προγράμματος δράσης

1. Πληροφόρηση των καταναλωτών

- Δραστηριότητες για τη βελτίωση της ποιότητας και της παροχής πληροφοριών προς τους καταναλωτές ηλεκτρικής ενέργειας και τους υπεύθυνους για τις προδιαγραφές του εξοπλισμού, σχετικά με την απόδοση των ηλεκτρικών συσκευών και εξοπλισμού και την ορθολογική χρήση τους,

- διαβίβαση πληροφοριών από τις επιχειρήσεις διανομής ηλεκτρικής ενέργειας, τις οργανώσεις καταναλωτών και, όπου είναι χρήσιμο, από κυβερνήσεις, συμπεριλαμβανομένων λεπτομερέστερων πληροφοριών σχετικά με τα τιμολόγια, τα μέτρα και τους λογαριασμούς,

- βέλτιστη χρήση όλων των μέσων ενημέρωσης για τη διάδοση των πληροφοριών,

- παροχή, από τους κατασκευαστές, στοιχείων σχετικά με την αποτελεσματικότητα των συσκευών και του εξοπλισμού που παράγουν, καθώς και βελτίωση του συστήματος επισήμανσης,

- χρήση των κατάλληλων βάσεων δεδομένων,

- έκδοση, από τις αρμόδιες αρχές, σχετικών οδηγιών για τη διαβίβαση πληροφοριών στους καταναλωτές.

2. Τεχνικές συμβουλές

Δραστηριότητες για να εξασφαλιστεί η εύκολη πρόσβαση των καταναλωτών ηλεκτρικής ενέργειας σε τεχνικές συμβουλές με την αγορά, την εγκατάσταση και τη χρήση των πλέον αποδοτικών ηλεκτρικών συσκευών και εξοπλισμού, και ειδικότερα:

- δραστηριότητες από πλευράς επιχειρήσεων διανομής ηλεκτρικού ρεύματος, οργανώσεων καταναλωτών και κυβερνήσεων των κρατών μελών για να διασφαλίσουν την παροχή χρήσιμων συμβουλών προς τους καταναλωτές σχετικά με την αγορά, την εγκατάσταση και τη χρήση όσο το δυνατόν αποδοτικότερων ηλεκτρικών συσκευών και εξοπλισμού,

- δραστηριότητες από πλευράς των επαγγελματικών οργανώσεων που ασχολούνται με τις προδιαγραφές και την εγκατάσταση ηλεκτρικού εξοπλισμού ώστε να διασφαλιστεί ότι τα μέλη τους είναι επαρκώς πληροφορημένα για την αποτελεσματική χρήση της ηλεκτρικής ενέργειας, ούτως ώστε να διασφαλιστεί τόσο το συμφέρον των καταναλωτών όσο και το συλλογικό συμφέρον.

3. Αποτελεσματικότητα των ηλεκτρικών συσκευών και εξοπλισμών

Δραστηριότητες για τη βελτίωση της αποτελεσματικότητας των ηλεκτρικών συσκευών και εξοπλισμού και για την αύξηση του μεριδίου στην αγορά των πλέον αποδοτικών προϊόντων που προσφέρονται στο εμπόριο, και ειδικότερα:

- καθιέρωση συνεργασίας μεταξύ κατασκευαστών για τη βελτίωση της αποτελεσματικότητας των συσκευών και του εξοπλισμού, και ιδίως εγκατάσταση θερμοστατών σε κάθε εξοπλισμό που έχει θερμικό στοιχείο,

- προσπάθειες για να αυξηθεί η διείσδυση στην αγορά αποδοτικών συσκευών και εξοπλισμού, συμπεριλαμβανομένης της εξέτασης των δυνατοτήτων επιλεκτικής οικονομικής παρέμβασης, και ιδιαίτερα της χρηματοδότησης από τρίτους,

- δράσεις από πλευράς αρχών για να διασφαλιστεί ότι, σε όλες τις δραστηριότητες που υπάγονται στην αρμοδιότητά τους και σε όλα τα κτίρια τα οποία βρίσκονται στην κατοχή τους ή τα οποία καταλαμβάνουν, καθώς και στο δημόσιο φωτισμό, οι ηλεκτρικές συσκευές και ο εξοπλισμός είναι τα αποδοτικότερα και ότι χρησιμοποιούνται αποτελεσματικά,

- η Επιτροπή εξετάζει με ποιο τρόπο, πέρα από τις δραστηριότητες των κρατών μελών στα πλαίσια του προγράμματος, μπορεί να προωθήσει την αποτελεσματικότητα του προγράμματος σε κοινοτικό επίπεδο, τόσο με το συντονισμό όσο και με την προώθηση της εναρμόνισης στον τομέα της πληροφόρησης για την (ενεργειακή) αποδοτικότητα των συσκευών και του εξοπλισμού και με την κατάρτιση ευρωπαϊκών προτύπων για τα προϊόντα όσον αφορά την αποδοτικότητα και την κατανάλωση ενέργειας,

- εξέταση των δυνατοτήτων ηλεκτρονικού ελέγχου της βιομηχανικής και της οικιακής κατανάλωσης ηλεκτρικής ενέργειας, με τηλεανάγνωση και την εισαγωγή μικροεπεξεργαστών ελέγχου,

- εξέταση ενός πληρέστερου συστήματος μέτρων και ενδείξεων, στο οποίο θα έχει ευκολότερη πρόσβαση ο καταναλωτής, ώστε να μπορεί να αντιδρά εγκαίρως σε περίπτωση υπερβολικής κατανάλωσης.

4. Επίδειξη

Δραστηριότητες για να εξασφαλιστεί, σε συνδυασμό, ενδεχομένως, με άλλα υφιστάμενα προγράμματα, ότι η επίδειξη νέων, αποτελεσματικότερων συσκευών, εξοπλισμού και τεχνολογιών ενισχύεται καταλλήλως και ότι οι σχετικές πληροφορίες διαδίδονται σε όλη την Κοινότητα.

5. Μελέτες και άλλες δραστηριότητες υποστήριξης

Δραστηριότητες για την ανάλυση των παραγόντων που καθορίζουν την αποτελεσματικότητα κατά τη χρήση ηλεκτρικής ενέργειας και για τον προσδιορισμό των τομέων στους οποίους θα μπορούσαν να ληφθούν αποτελεσματικά συμπληρωματικά μέτρα· άλλες μελέτες και ενημερωτικά σεμινάρια.